Уны юғалтыуҙы ауыр кисергән туғандары, фекерҙәштәре ярҙамы менән Луиза Дәүләтшина етәкселегендәге ижади төркөм 2012 йылда журналистың тыуыуына 50 йыл тулыуға ҡарата “Аяҡтарым юлда, күңелем һеҙҙә, баймаҡтар!” исемле йыйынтыҡ баҫтырҙы. Унда “Йәшлек” гәзитендә баҫылған Баймаҡ районы тураһындағы юлъяҙмалары тупланды. Ә 2013 йылда туғандарының һәм ижадташтарының ярҙамы менән Өфөлә “Матбуғат донъяһы” нәшриәтендә “Күптәргә мин үҙем усаҡ инем” исемле бик матур китап донъя күрҙе. Уның төҙөүселәре–Луиза Дәүләтшина, Гөлсәриә Әбилева, Тәнзилә Үлмәҫбаева. Китапты сығарыу һәм баҫтырыу мәшәҡәттәрен Юлай Мәҡсүтовтың бер туған апаһы Зәйтүнә Сәйфуллина үҙ өҫтөнә алды.